钦定古今图书集成/明伦汇编/人事典/第060卷 > 《拟咏怀二十七首》北周·庾信
## 钦定古今图书集成/明伦汇编/人事典/第060卷 > 《拟咏怀二十七首》北周·庾信

步兵未饮酒，中散未弹琴。索索无真气，昏昏有俗心。
涸鲋常思水，惊飞每失林。风云能变色，松竹且悲吟。
由来不得意，何必往长岑。

又

赭衣居傅岩，垂纶在渭川。乘舟能上月，飞幰欲扪天。
谁知志不就，空有直如弦。洛阳苏季子，连衡遂不连。
既无六国印，翻思二顷田。

又

俎豆非所习，帷幄复无谋。不言班定远，应为万里侯。
燕客思辽水，秦人望陇头。倡家遭强聘，质子值仍留。
自怜才智尽，空伤年鬓秋。

又

楚材称晋用，秦臣即赵冠。离宫延子产，羁旅接陈完。
寓卫非所寓，安齐独未安。雪泣悲去鲁，凄然忆相韩。
唯彼穷途恸，知余行路难。

又

“惟忠且惟孝，为子复为臣。一朝人事尽，身名不足亲。”
吴起尝辞魏，韩非遂入秦。壮情已消歇，雄图不复申。
移住华阴下，终为关外人。

又

畴昔国士遇，生平知己恩。直言珠可吐，宁知炭可吞。
一顾重尺璧，千金轻一言。悲伤刘孺子，凄怆史皇孙。
无因同武骑，归守灞陵园。

又

榆关断音信，汉使绝经过。胡笳落泪曲，羌笛断肠歌。
纤腰减束素，别泪损横波。恨心终不歇，红颜无复多。
枯木期填海，青山望断河。

又

白马向清波，乘冰始渡河。置兵须近水，移营喜灶多。
长坂初垂翼，鸿沟遂倒戈。的颅于此去，虞兮奈若何。
空营卫青冢，徒听《田横》歌。

又

北临元菟郡，南戍朱鸢城。共此无期别，俱知万里情。
昔尝游令尹，今峕事客卿。不特贫谢富，安知死羡生。
怀秋独悲此，平生何谓平。

又

悲歌度燕水，弭节出阳关。李陵从此去，荆卿不复还。
故人形影灭，音书两俱绝。遥看塞北云，悬想天山雪。
游子河梁上，应将苏武别。

又

摇落秋为气，凄凉多怨情。啼枯湘水竹，哭坏杞梁城。
天亡遭愤战，日蹙值愁兵。直虹朝映垒，长星夜落营。
楚歌饶恨曲，南风多死声。眼前一杯酒，谁论身后名。

又

周王逢郑忿，楚后值秦冤。梯冲已鹤列，冀马若云屯。
武安檐瓦振，昆阳猛兽奔。流星夕照镜，烽火夜烧原。
古狱饶冤气，空亭多枉魂。天道或可问，微兮不忍言。

又

横流遘屯慝，上墋结重氛。哭市闻妖兽，颓山起怪云。
绿林多散卒，清波有败军。智士今安用，忠臣且未闻惜无万金产，东求《沧海》君。

又

吉士长为吉，善人终日善。大道忽云乖，生民随事蹇。
有情何可豁，忘怀固难遣。鳞穷季氏罝，虎振周王圈。
平生几种意，一旦冲风卷。

又

六国始咆哮，纵横未定交。欲竞连城玉，翻征缩酒茅。
析骸犹换子，登衅已悬巢。壮冰初开地，盲风正折胶。
轻云飘马足，明月动弓梢。楚师正围巩，秦兵未下崤。
始知千载内，无复有申包。

又

“横石三五片，长松一两株。对君俗人眼，真兴理当无。”
野老披荷叶，家童扫栗跗。竹林千户封，甘橘万头奴。
君见“愚公谷，真言此《谷愚》。”

又

“日晚荒城上，苍茫馀落晖。都护楼兰返，将军疏勒归。”
马有风尘气，人多关塞衣。阵云平不动，秋蓬卷欲飞。
闻道楼船战，今年不解围。

又

“寻思万户侯，中夜忽然愁。”琴声遍屋里，书卷满床头。
虽言梦蝴蝶，定自非《庄周》。残月如初月，新秋似旧秋。
露泣连珠下，萤飘碎火流。乐天乃知命，何时能不忧。

又

愦愦天公晓，精神殊乏少。一郡催曙鸡，数处惊眠鸟。
其乐乃于于，其忧惟悄悄。张仪称行薄，管仲称器小。
天下有情人，居然性灵夭。

又

在死犹可忍，为辱岂不宽。古人持此性，遂有不能安。
其面虽可热，其心长自寒。匣中取明镜，披图自照看。
幸无侵饿理，差有犯兵栏。拥节时驱传，乘亭不据鞍。
代郡蓬初转，辽阳桑欲干。秋云粉絮结，白露水银团。
一思探禹穴，无用鏖《皋兰》。

又

倏忽市朝变，苍茫人事非。避谗应采葛，忘情遂食薇。
怀愁正摇落，中心怆有违。独怜生意尽，空惊槐树衰。

又

日色临平乐。风光满上兰。南国美人去。东家枣树完。
抱松伤别鹤。向镜绝孤鸾。不言登陇首。唯得望《长安》。

又

斗麟能食日，战水定惊龙。鼓鞞喧七萃，风尘乱九重。
鼎湖去无返，苍梧悲不从。徒劳铜雀妓，遥望西陵松。

又

无闷无不闷，有待何可待。昏昏如坐雾，漫漫疑行海。
千年水未清，一代人先改。昔日东陵侯，唯见《瓜园》在。

又

怀抱独惛惛，平生何所论。由来千种意并是桃花源
《谷皮》两书帙，壶卢一酒樽。自知费天下，也复何足言。

又

萧条亭障远，凄惨风尘多。关门临白狄，城影入黄河。
秋风别苏武，寒水送荆轲。谁言气盖世，晨起《帐中歌》。

又

被甲阳云台，重云久未开。鸡鸣楚地尽，鹤唳秦军来。
罗梁犹下礌，扬排久飞灰。出门车轴折，吾王不复回。